L'Eliana organitza la IV Setmana de les Lletres
16 de octubre de 2020

Del 19 al 24 d'octubre aquesta edició se centrarà en el paper de la dona com a protagonista i escriptora.

La Setmana de les Lletres Vila del l'Eliana se celebrarà en la seua quarta edició del 19 al 24 d'octubre. El programa arrancarà el dilluns, a les 19 hores, amb el Dia de les Escriptores i la lectura de textos de dones seleccionades per la Biblioteca Nacional. L'acte, titulat ‘L'esforç quotidià de les dones’ tindrà lloc a la Sala Multiusos del Centre de Formació de Persones Adultes (EPA) i estarà conduït per la poetessa elianera Pura Peris.

La setmana continuarà dijous 22 amb la taula redona ‘Novel·les policíaques: les dones protagonistes’ i comptarà amb la participació de Juanjo Braulio, escriptor i periodista, i de l'escriptor Salva Alemany. L'esdeveniment, que se celebrarà també a les 19 hores a la Sala Multiusos de la EPA, estarà presentat per la presidenta del Club de Lectura de l'Eliana, Lorena Barroso.

Divendres l'Auditori Municipal acollirà l'homenatge-conferencia a l'escriptora Alicia Giménez Bartlett, pionera a aportar una perspectiva femenina i feminista a la novel·la policíaca espanyola. I és que en les seues obres les dones no són les víctimes, ajudants o esposes, sinó les vertaderes protagonistes, mentre el seu etern acompanyant és un subaltern. Una dona, Petra Delicado, casada en tres ocasions, adúltera, i que no vol tindre fills, acaba trencant amb molts estereotips tradicionals de feminitat. L'acte, que iniciarà a les 19 hores, comptarà amb la presència de l'escriptora i Directora General de Cultura, Carmen Amoraga, i de l'escriptor elianer i crític de cinema, Pedro Uris. Estarà presentat i moderat pel també elianer i crític literari Lluis Andrés.

Per a concloure la Setmana de les Lletres 2020 l'Eliana commemorarà el Dia Internacional de les Biblioteques que se celebrarà dissabte 24 d'octubre.

L'aforament a tots els actes és limitat, l'entrada és gratuïta i amb invitació a través de la web www.elientrada.es i s'aconsella els participants avançar la seua arribada per a evitar aglomeracions en els accessos als esdeveniments.

L'edil de Cultura, Eva Santafé, ha animat a la ciutadania a participar d'aquesta nova edició en la qual l'Ajuntament vol posar en valor la figura femenina com a escriptora i també com a protagonista de tots els gèneres literaris, “trencant estereotips i atorgant-los a les seues creacions el vertader lloc que mereixen”.